User:Pararm

'''Հրաչիկ Սևոյան (1931-1993թթ.)'''

Հրաչիկ Եզեկիմի Սևոյանը` բանաստեղծ, թարգմանիչ, գրականագետ, ՀՀ գրողների միության անդամ, մասնագիտությամբ` տնտեսագետ, մանկավարժ, ծնվել է 1931 թվականի սեպտեմբերի 27-ին ՀՀ Մարտունու շրջանի Վարդենիկ գյուղում: Կրթությունը ստացել է գյուղի միջնակարգ դպրոցում: 1950 թվականին ավարտել է դպրոցը և 1951-ին ընդունվել Երևանի ֆինանսական տեխնիկումը: Նույն տարում զորակոչվել է խորհրդային բանակ: Զորացրվելուց հետո շարունակել ուսումը և տեխնիկումն ավարտելուց հետո` 1954-ին ընդունվում Երևանի պետական համալսարանի տնտեսագիտական ֆակուլտետը: 1959-ին, երբ ավարտում է համալսարանը, ամուսնանում է և կազմում մի հրաշալի հայկական ավանդական ընտանիք: Ունենում է երեք զավակ` մեկ որդի և երկու դուստր, որոնց նվիրվում է անմնացորդ: 1959-ին աշխատում է ՀՍՍՀ ֆինանսների նախարարությունում` որպես ավագ տնտեսագետ, այնուհետև Շինարարության նախարարությունում` որպես ֆինբաժնի, ապա`պլանբաժնի վարիչ: Ճիշտ է, մասնագիտությամբ տնտեսագետ էր, սակայան ոգով և սրտով բանաստեղծ ու մանկավարժ էր Հ. Սևոյանը: 1969 թվականից սկսվում է նրա մանկավարժական գործունեությունը: Սկզբում դասավանդում է Երևանի ֆինանսական տեխնիկումում և կատարում վերջինիս հեռակա ուսուցման բաժնի վարիչի պաշտոնը: Այդ տարիներին ստանձնում է նաև «Հայաստանի ժողովրդական տնտեսություն» ամսագրի պատասխանատու քարտուղարի պաշտոնը: 1970-1975 թթ. աշխատում է Երևանի գյուղատնտեսական ինստիտուտում` որպես գյուղատնտեսության ամբիոնի դասախոս, միժամանակ քաղտնտեսություն է դասավանդում Երևանի պետհամալսարանում, ժողովրդական տնտեսության և Գեղարվեստաթատերական ինստիտուտներում: 1978-1980 թթ. աշխատել է Հայհրատպետկոմում, սկզբում որպես ավագ, ապա` առաջատար խմբագիր: 1980 թվականից «Սովետական գրող» հրատարակչության պլանավորման բաժնի վարիչն էր: Չնայած իր աշխատանքային ծանրաբեռնվածությանը` Հ.Սևոյանը թողել է հրաշալի գրական ժառանգություն, որի մի մասը այսօր ընթերցողին է մատուցվում «Կենաց սրտիս» ժողովածուով: Նրա բազմաթիվ ստեղծագործությունները, որոնք լույս են տեսել տարբեր գրքերով, թարգմանությունները,  Սայաթ-Նովայի կյանքին վերաբերող գրականագիտական աշխատությունը, նույնիսկ դիսերտացիան վկայում են այն մասին, որ Հ. Սևոյանը կոչումով բանաստեղծ էր: Ծանր հիվանդությունը ընդհատեց նրա կյանքը 62 տարեկան հասակում: Աճյունը ամփոփված է Երևանում: Նա իր կյանքի ուղին անցավ անբիծ` մաքառելով ազնվության, արդարության ու բարու հաղթանակի համար: